钦定古今图书集成/历象汇编/岁功典/第049卷 > 《江南志书》 > 松江府
## 钦定古今图书集成/历象汇编/岁功典/第049卷 > 《江南志书》 > 松江府

“五月芒种后遇壬，则入梅。夏至后遇庚，为出梅。时梅
子正黄，遇雨，谓之黄梅雨。又雨气霑衣，物多腐坏，故
字亦从霉。夏至后半月为时雨，字亦从𪑿，盖此义也。”
又云：“芒种后，如第五日遇壬，则梅高五尺。十二日遇
壬，则梅高一丈二尺。度物之高下，过此则不蒸湿也。
梅雨既过，必有大风，连昼夜，弥旬而止，俗谓舶棹风。”
梅里西南风，则三时多雨，二十日为大分龙。前此大
雨，时行所及必遍，自分龙后，或及或不及，若有命而
分者，每雷起云簇，雨不移时，谓之过云，雨虽二三里
间亦异，或浓云中有物蜿蜒屈伸，谓之龙挂，雨，亦止
其一。方三时有雨，田家相贺。闻雷主旱，谚云：“打鼓送
三时，百日弄市槌。”是月甲申乙酉日忌雨，主大水。谚
云：“甲申犹自可，乙酉怕杀我”，黄梅后三日为头𪑿，又
五日为中𪑿，又七日为末𪑿，三𪑿中忌问疾及土木
浣濯之事。是月廛闬寺观诵经启醮，谓之禳瘟。